Այդ ենթադրության համաձայն Գալակտիկայում գոյություն ունեն տիեզերական անհայտ բնույթի նախաաստղային մարմիններ: Վիկտոր Համբարձումյանի կարծիքով, աստղասփյուռները առաջանում են այդ գերխիտ մարմինների՝ նախաաստղերի տրոհման հետևանքով: Տրոհման ժամանակ նոր առաջացած աստղերը կարող են ձեռք բերել այնպիսի արագություններ, որ հաղթահարելով ձգողության ուժը, ի վիճակի են հեռանալ աստղասփյուռից: Աստղասփյուռների քայքայումը հաստատվել է Բյուրականի և արտասահմանյան աստղագետների ուսումնասիրություններով: Աստղասփյուռների հետազոտությունը ցույց տվեց, որ Գալակտիկայում աստղերն առաջացել են տարբեր ժամանակ, և որ այդ աստղառաջացման երևույթը շարունակվում է նաև այժմ: Աստղասփյուռները հանդիսանում են աստղային շղթաների, բազմաստղերի և աստղակույտերի առաջացման օջախներ: